

*12.05.2025, 3-18/74*

Pakkumuse esitamise ettepanek väikeostul "SMIT-i klientide rahulolu-uuring 2025"

Lugupeetud pakkuja

Siseministeeriumi infotehnoloogia- ja arenduskeskus (SMIT) teeb ettepaneku esitada pakkumus SMIT-i klientide rahulolu-uuringu läbiviimiseks alljärgnevatel pakkumuse esitamise ettepanekus (edaspidi PEE) sätestatud tingimustel*.*

1. **Hankelepingu ese**
	1. Hanke esemeks on SMIT-i klientide rahulolu-uuring 2025. Võimalik uuringu läbiviimise aeg on juuni-juuli 2025, lõpptulemuste vormistamine juuli 2025 ning tulemuste esitlemine on august-september 2025. Uuringu läbiviimise eeldatav maksumus on 11 000 eurot (ilma KM-ta). Hanke eseme täpsem kirjeldus on toodud PEE lisas 2 (tehniline kirjeldus).
	2. Tööde teostamise aeg on: 30.09.2025.
	3. SMIT lepingu üldtingimuste kohaldumine: kohalduvad täielikult.
2. **Pakkumuse esitamine**
	1. Pakkumus tuleb esitada elektrooniliselt e-posti aadressile vaikehanked@smit.ee hiljemalt 16.05.2025 kell 15:00.
	2. Pakkumuse koosseisus esitab pakkuja järgmised dokumendid ja andmed:
		1. Kogumaksumus, uuringu läbiviimise ajakava etappide lõikes, uuringu pakutav lahendus vastavalt tehnilisele kirjeldusele.
		2. Uuringu läbiviimise tehniline lahenduse ja selle turvalisuse kirjeldus.
		3. Vajaduse korral palume teha pakkumuse esitamisel ettepanekuid lepingu täiendamiseks/muutmiseks, nende sobivusel hankijale muudame vastavalt lepingut (peame läbirääkimisi).
	3. Hankijal on õigus vajadusel nõuda esitatud pakkumuse täpsustamist ja täiendamist.
	4. Pakkumuse esitamisega kinnitab pakkuja, et pakkumus on jõus vähemalt 2 kuud pakkumuse esitamise hetkest arvates.
	5. Pakkumuse esitamisega kinnitab pakkuja, et ta on tutvunud ja nõustunud käesoleva pakkumuse esitamise ettepanekuga ja kõigi selle lisadega, sh lepingu projektiga, tehnilise kirjeldusega ja SMIT-i lepingu üldtingimustega (PEE lisad 1, 1.1 ja 2) ning mõistab täielikult enesele võetavate kohustuste sisu ja tagajärgi.
	6. Pakkumus tunnistatakse vastavaks, kui see on kooskõlas kõikide PEEs esitatud tingimustega või kui pakkumuses ei esine sisulisi kõrvalekaldumisi esitatud tingimustest.
	7. Hankijal on õigus lükata pakkumus tagasi, kui see ei vasta PEEs esitatud tingimustele, pakkuja ei esita hankija poolt nõutud selgitusi või juhul, kui pakkuja on esitanud lisatingimusi või tingimusliku pakkumuse, mis ei ole kooskõlas PEEga või hankija vajadustega.
	8. Hankija võib hinnata pakkumusi enne pakkumuste vastavuse kontrollimist. Sellisel juhul kontrollib hankija pakkumuse vastavust vaid edukal pakkujal pärast tähtaegselt laekunud pakkumuste hindamist.
	9. Juhul, kui hankija ei rakenda punktis 2.8. menetlust, siis kontrollib hankija esmalt tähtaegselt laekunud pakkumuste vastavust ning seejärel hindab neid.
	10. Tingimusliku pakkumuse esitamine ei ole lubatud.
3. **Läbirääkimised**
	1. Hankijal on õigus otsustada pärast pakkumuste esitamist pidada läbirääkimisi. Hankija jätab endale õiguse pidada läbirääkimisi kõigi lepingutingimuste, tehnilise kirjelduse, pakkuja tehnilise lahenduse ning hinna üle.
	2. Läbirääkimistel tagab hankija kõigi pakkujate võrdse kohtlemise, ning ei avalda läbirääkimistel saadud teavet diskrimineerival viisil, mis võiks anda pakkujale eelise teiste ees.
	3. Läbirääkimised võivad toimuda kas hankija asukohas või elektrooniliselt (e-post, Teams).
	4. Suulised läbirääkimised protokollitakse, e-posti teel peetud läbirääkimisi ei protokollita ning läbirääkimistel kokkulepitu on hankelepingu täitmisel kohustuslik.
4. **Pakkumuste hindamine ja edukaks tunnistamine**
	1. Pakkumuste edukaks tunnistamise kriteeriumiks on: majanduslik soodsus.
	2. Hindamiskriteeriumid, nende osakaalud ja hindamismetoodika on järgmised:
		1. *Pakkumuse kogumaksumus km-ta – 40 väärtuspunkti* (Hindamine toimub *Merit Point System* meetodil järgmiselt: madalaima kogumaksumusega pakkumus saab maksimaalse arvu punkte. Teised pakkumused saavad punkte proportsionaalselt vähem ja arvutatakse valemiga: "madalaim väärtus" / "konkreetse pakkumuse väärtus" x "osakaal");
		2. *pakkumuse sisuline kvaliteet – 60 väärtuspunkti järgmisel skaalal:*
			1. vastab täielikult hankija ootustele, 60 väärtuspunkti. Uuringu olemusest lähtudes on pakutav lahendus (pakutava uuringu ülesehitus, metoodiline lähenemine, ülevaade erinevate tegevuste ja etappide sisust ning elluviimisest) põhjalikult lahti kirjutatud ja läbi mõeldud, põhjendatud ja argumenteeritud ning asjakohane; võimaldab saavutada lähteülesandes seatud eesmärgid ja oodatavad tulemused parimal võimalikul viisil (plussiks on lisaks näiteks ka see, kui pakkumusest tuleneb hankijale täiendav lisandväärtus ja/või innovatsioon, uudsus). Lisaks eeltoodule on pakkumuses esitletud riskianalüüs (s.o uuringu kavandamisel ja läbiviimisel tekkida võivad riskid ning riskidele vastavad maandamistegevused) realistlik, terviklikult teadvustatud ja läbi mõeldud;
			2. vastab olulises osas hankija ootustele, 30 väärtuspunkti. Uuringu olemusest lähtudes on pakutav lahendus (pakutava uuringu ülesehitus, metoodiline lähenemine, ülevaade erinevate tegevuste ja etappide sisust ning elluviimisest) rahuldavalt (hästi), sh argumenteeritult lahti kirjutatud ja läbi mõeldud, põhjendatud ning üldjoontes asjakohased; võimaldab saavutada lähteülesandes seatud eesmärgid ja oodatavad tulemused keskmisel (heal) tasemel, sh on pakkumuses esitletud riskianalüüs (s.o uuringu kavandamisel ja läbiviimisel tekkida võivad riskid ning riskidele vastavad maandamistegevused) realistlik ning olulises osas teadvustatud ja läbi mõeldud;
			3. vastab osaliselt hankija ootustele, 10 väärtuspunkti. Uuringu olemusest, sh kirjeldatud eesmärgist ja oodatavatest tulemustest lähtudes on pakkuja poolt pakutava uuringu teostamiseks pakutav lahendus ebapiisavalt lahti kirjutatud või puudulikult argumenteeritud ja läbi mõeldud, pakutav lahendus ei ole põhjendatud või asjakohane; ei võimalda saavutada seatud eesmärke ja oodatavaid tulemusi täies ulatuses, pakutavas metoodikas on olulised puudused või vastuolud või pakkumuses esineb olulisi vasturääkivusi või puudujääke hankija poolt soovitu osas või kui pakkumuses esitletud riskianalüüs (s.o uuringu kavandamisel ja läbiviimisel tekkida võivad riskid ning riskidele vastavad maandamistegevused) sisuliselt ei ole pakkuja poolt läbi mõeldud/teadvustatud.
		3. Pakkumusele antud punktid summeeritakse. Kokku on ühele pakkumusele võimalik omistada maksimaalselt 100 punkti. Edukaks tunnistatakse enim väärtuspunkte saanud pakkumus.
		4. Võrdse punktisumma korral on eelistatud pakkumus, milles maksumus on soodsaim.

SMIT-il on õigus menetluse tulemusena lepingut mitte sõlmida, kui (ükski) pakkumus ei vasta PEE-s esitatud tingimustele või (kõigi) pakkumus(t)e maksumus(ed) on hanke eeldatavast maksumusest ja hankija rahalistest võimalustest nii palju suurem(ad), et lepingu sõlmimine ei ole sellise maksumusega vastuvõetav või kui hanke toimumise ajal on hankijale saanud teatavaks uued asjaolud, mis välistavad või muudavad hankijale ebaotstarbekaks hanke lõpuleviimise PEEs esitatud tingimustel (sh muudatused õigusaktides).

Kontaktisik käesoleva pakkumuse esitamise ettepanekuga seotud küsimustes on SMIT-i teenuste portfelli juht, Grigori Ošomkov, grigori.osomkov@smit.ee.

Lugupidamisega

Pirgit Kahro

strateegiajuht

Lisad:

Lisa 1 – töövõtulepingu projekt;

Lisa 1.1. SMIT töövõtulepingu üldtingimused;

Lisa 2 – tehniline kirjeldus.

